Farrah Fawcettová

Farrah Fawcett (vlastným menom Mary Ferrah Leni Fawcett, * 2. február 1947, Corpus Christi, Texas, USA† 25. jún 2009, Santa Monica, Kalifornia,USA) bola americká herečka, modelka a televízna producentka, ktorá sa stala ikonou 70. rokov 20. storočia. Preslávila sa najmä úlohou v kultovom seriáli Charlieho anjeli, vďaka ktorému sa stala jednou z najpopulárnejších televíznych hviezd svojej doby. 

 Detstvo a mladosť 

Fawcettová pochádzala zo zámožnej rímskokatolíckej rodiny. Bola dcérou Pauline Alice Fawcettovej (rod. Evans) a Jamesa Williama Fawcetta, ktorý pracoval v ropnom priemysle. Jej rodina mala anglické, waleské a škótske korene. Meno Farrah jej vymyslela matka, pretože sa podľa nej dokonale hodilo k priezvisku Fawcett. Staršia sestra Diane Fawcett Walls (1938–2001) sa venovala grafike a výtvarnému umeniu.

Fawcettová navštevovala strednú školu Johna J. Pershinga v Houstone (Texas), kde sa už v mladom veku prejavila ako výrazne výtvarne nadaná. V rokoch 1962–1965 pokračovala na W.B. Ray High School v Corpus Christi, kde si získala popularitu a bola opakovane zvolená za najkrajšiu študentku školy.

Po maturite začala študovať na The University of Texas v Austine. Spočiatku sa venovala mikrobiológii, no napokon ju viac prilákalo výtvarné umenie. Jej fotografia sa objavila v univerzitnom časopise medzi desiatimi najkrajšími študentkami kampusu, čo sa stalo zlomovým momentom – snímku si všimol zástupca modelingovej agentúry z Los Angeles. Na odporúčanie publicistu Davida Mirischa sa v roku 1967 presťahovala do Hollywoodu, kde sa začala písať jej umelecká kariéra.

 Kariéra 
Fawcettová na začiatku svojej kariéry účinkovala v desiatkach televíznych reklám. Takmer dva roky bola tvárou značky Fabergé, pre ktorú propagovala šampón – a počas tohto obdobia sa jeho predaj výrazne zvýšil.
vľavo|náhľad|259x259bod|Fawcettová v roku 1971.
Popri modelingu sa začala objavovať aj v televízii. Hrala v jednotlivých epizódach populárnych seriálov ako The Flying Nun (1969–1970), The Dating Game (1969), I Dream of Jeannie (1969) či v televíznej telenovele Days of Our Lives (1970).

Na filmovom plátne debutovala v roku 1969 v talianskom komediálno-dramatickom filme Un homme qui me plaît, po boku hercov ako Jeana-Paula Belmonda a Annie Girardot. O rok neskôr sa objavila v adaptácii románu Gore Vidala – Myra Breckinridge, kde hrala po boku Mae West a Raquel Welch. Aj napriek hviezdnemu hereckému obsadeniu, bol film po premiére veľmi kritizovaný – mnohí diváci ho považovali za šokujúci a chaotický. V súčasnosti má však status kultového filmu, najmä pre svoje odvážne spracovanie tém rodovej identity, moci a sexuality v kontexte Hollywoodu 70. rokov. 

V rokoch 1974 až 1976 účinkovala vo viacerých epizódach sci-fi seriálu The Six Million Dollar Man, v ktorom hlavnú úlohu stvárnil jej vtedajší manžel Lee Majors. 

Fawcettová a jej manžel Lee Majors boli častými tenisovými partnermi producenta Aarona Spellinga, ktorý hľadal herečky do nového seriálu. Fawcettová získala rolu Jill Munroe, absolventku policajnej akadémie, v seriáli Charlieho anjeli, ktorý ju okamžite preslávil a priniesol jej nomináciu na Zlatý glóbus a People’s Choice Award. Hoci seriál sa stal kultovým fenoménom, Fawcettová po prvej sezóne oznámila odchod, pretože sa obávala hereckej škatuľky a chcela hrať emocionálne náročnejšie úlohy. Producenti ju následne zažalovali a umiestnili na čiernu listinu v Hollywoode, čo jej zabránilo prijať ponuky vo filmoch ako Kóma (1978) alebo Nečistá hra. Od 14. septembra 1977 Fawcettovej postavu nahradila Cheryl Ladd ako Kris Munroe, mladšia sestra Jill. Po ukončení súdneho sporu Fawcettová natočila šesť hosťujúcich epizód v 3 a 4 sérii. Po jej odchode seriál postupne stratil popularitu a skončil v roku 1981. 

V roku 1976 navyše nafotila sériu záberov, z ktorých sa fotografia v jednorazových červených plavkách stala najpredávanejším pin-up plagátom všetkých čias. Jej podiely z predaja tohto plagátu jej finančne priniesli viac než honoráre za Charlieho anjelov. 

Fawcettová sa uchádzala aj o úlohu princeznej Lei vo filme Hviezdne vojny IV - Nová nádej z roku 1977, no napokon rolu nezískala. V tom istom roku nahrala s Jeanom-Paulem Vignonem duet „You (Toi) (Sì)“, čím potvrdila svoj všestranný umelecký talent. 

Fawcettová sa spočiatku snažila presadiť vo veľkých filmoch, no jej debuty na veľkom plátne boli väčšinou neúspešné. V roku 1978 stvárnila hlavnú úlohu v krimi-komédii Somebody Killed Her Husband po boku herca Jeffa Bridgesa. Za svoj herecký výkon Fawcettová získala negatívne recenzie. O rok neskôr, hrala vo filme Sunburn, kde stvárnila rolu modelky Ellie Morgan. V rovnakom roku si zahrala vedľajšiu úlohu vo filme Takmer dokonalý vzťah po boku hercov ako Keith Carradine a Monica Vitti.

náhľad|287x287bod|Fawcettová v roku 2008.

V roku 1980 vystúpila na divadelných doskách v Burt Reynolds Dinner Theatre na Floride, kde hrala Jill Tanner v predstavení Motýliky sú slobodné s Dennisom Christopherom. V rovnakom roku si zahrala spoločne s hercami ako Kirk Douglas, Harvey Keitel v trilleri Saturn 3, ktorý bol komerčne neúspešný a jej postava Alex získala nomináciu na Golden Raspberry Awards za „Najhoršiu herečku roku“. Za jej účinkovanie vo filme Tajný závod z roku 1981 získala tiež a nomináciu na Golden Raspberry Awards v kategórii „Najhoršia herečku vo vedľajšej úlohe“. V roku 1981 si tiež zahrala v dramatickom filme Murder in Texas, ktorý bol založený na skutočnom prípade smrti Joan Robinson Hill. Film získal nomináciu na Zlatý glóbus za najlepší miniseriál alebo televízny film.

V roku 1982 Fawcettová nahradila Susan Sarandon v divadelnej hre Extremities na off-Broadwayi, kde stvárnila obeť sexuálneho napadnutia, ktorá dokáže obrátiť situáciu vo svoj prospech. 

V roku 1984 si zahrala v televíznom filme Horiaca posteľ, pričom za svoj herecký výkon získala nomináciu na Emmy a Zlatý glóbus. Televízni kritici označili jej herecký výkon za jeden z najlepších v histórii televíznych filmov. V roku 1986 si zahrala v televíznom filme Nazi Hunter: The Beate Klarsfeld Story, kde tiež za svoj herecký výkon vo filme získala nomináciu na Zlatý glóbus. V rovnakom roku si zahrala po boku hereckého obsadenia ako James Russo, Alfre Woodard a Diana Scarwid vo filme Extrémnosti, ktorý bol natočený na motív divadelnej hry. Fawcettová za svoj herecký výkon získala ďalšiu nomináciu na Zlatý glóbus. V roku 1988 hrala v televíznom filme Úbohé malé bohaté dievčatko, za ktorý získala ďalšiu nomináciu na Zlatý glóbus. Svoju poslednú nomináciu na Zlatý glóbus získala stvárnením postavy Diane Downs, v televíznom filme natočenom podľa skutočnej udalosti, Malé obete. 

V roku 1997 ju Robert Duvall obsadil do filmu Apoštol ako svoju manželku, za čo získala nomináciu na Independent Spirit Award. V roku 1999 hosťovala v televíznom seriáli Ally MacBeal.

V roku 2000 hrala manželku Richarda Gerea, vo filme Dr. T a jeho ženy, kde mala prvú úplne nahú scénu.

V novembri 2003 sa pripravovala na debut na Broadwayi v hre Bobbi Boland, no produkcia skončila počas predpremiér. V roku 2004 si zahrala v komédii The Cookout. 

Fawcettová  získala hviezdu na Hollywoodskom chodníku slávy, dňa 23. februára 1995, konkrétne na adrese 7057 Hollywood Boulevard, za jej prínos do oblasti televízie.

 Súkromný život 

Fawcettová mala počas života niekoľko známostí. V rokoch 1967–1969, 1979 a 1999–2000 sa stretávala s podnikateľom Gregom Lottom. V roku 1969 spoznala herca Lee Majorsa, ktorého si vzala v roku 1973, no v roku 1982 sa rozviedli. V rokoch 1979–1997 žila s Ryanom O’Nealom, s ktorým mala syna Redmonda.

Po rozchode mala vzťahy so scenáristom Jamesom Orrom (1997–1998), tenistom Martinom Barbom (1998) a agentom Markom Burgom (1999–2000) či Rickom Thurmanom (2000–2001). V rokoch 2001–2005 a 2006–2009 bol jej partnerom opäť Ryan O’Neal.

Fawcettová sa aktívne zapájala do boja proti domácemu násiliu a podporovala organizácie pomáhajúce zneužívaným ženám.

náhľad|Fawcettovej hviezda na Hollywodskom chodníku slávy, po jej úmrtí v roku 2009.

Posledné roky života a ochorenie 

V roku 2006 bola Fawcettovej diagnostikovaná s rakovina konečníka, načo následne podstúpila chemoterapiu a chirurgický zákrok. Po krátkom období bez rakoviny sa ochorenie vrátilo a v máji 2007 jej diagnostikovali štvrté štádium s metastázami v pečeni. Podstúpila liečbu v Nemecku aj USA vrátane chirurgického zákroku, perfúzie, chemoembolizácie a laserovej ablácie, pričom svoj boj dokumentovala s priateľkou Alanou Stewart - v máji 2009 bol odvysielaný dokument Farrah's Story, ktorý sledovalo približne 9 miliónov divákov. Film jej posthumne vyniesol štvrtú nomináciu na Emmy.

V apríli 2009 bola hospitalizovaná kvôli bolestivému brušnému hematómu. V máji 2009 sa jej stav kriticky zhoršil; trávila dni doma napojená na infúziu a často spala. 
vľavo|náhľad|Hrob Farrah Fawcett.

 Úmrtie 

Farrah Fawcett zomrela na rakovinu konečníka 25. júna 2009 vo veku 62 rokov v Santa Monice. Po jej boku bol Ryan O’Neal a Alana Stewart. Súkromný pohreb sa konal 30. júna 2009 v Los Angeles. Na jej pohrebe bol prítomný aj jej syn Redmond, ktorý bol vtedy vo väzení. Redmond bol na pohrebe v putách a slúžil ako jeden z nosičov rakvy. Fawcettová je pochovaná na Westwood Village Memorial Park, vedľa Rodneyho Dangerfielda. 

Vo svojom poslednom testamente Fawcettová nezaradila Ryana O’Neala; väčšinu majetku vo výške 4,5 milióna dolárov zanechala synovi Redmondovi v správe manažéra, pričom prostriedky mali slúžiť hlavne na jeho zdravotnú starostlivosť a životné potreby. Ďalšie sumy putovali k rodine a bývalým partnerom, a jej zbierka umenia bola venovaná University of Texas. Jeden z portrétov od Andyho Warhola sa však dostal k O’Nealovi, čo viedlo k súdnemu sporu.

Správy o jej smrti boli čiastočne zatienené úmrtím Michaela Jacksona, ktorý zomrel v ten istý deň. Larry King pripomenul, že Fawcettová ako hviezda Charlieho anjelov mala obrovský vplyv na televíznu kultúru 70. rokov.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Divadelné herečky USA
Kategória:Modelky USA
Kategória:Osobnosti z Corpusu Christi (Texas)
Kategória:Hollywoodsky chodník slávy
Kategória:Osobnosti USA waleského pôvodu
Kategória:Osobnosti USA anglického pôvodu
Kategória:Osobnosti USA škótskeho pôvodu